ભારતમાં વધુ એક ચિંતા, નવા વેરિયન્ટને ઓક્સફોર્ડ વેક્સીનની અસર ઓછી
કોરોનાના સંકટમાં ભારત માટે વધુ એક બાબત ચિંતા વધારે તેમ છે. ભારતમાં જોવા મળેલો નવો વેરિયન્ટ લોકોને ઝડપથી સંક્રમિત કરી રહ્યો છે. તેવા સમયે જ આ વેરિયન્ટ પર રસીની અસરકારતા ઓછી થઈ હોવાનું બહાર આવ્યું છે. જેમાં ઓક્સફોર્ડ/એસ્ટ્રાજેનેકા વેક્સીનનો સિંગલ ડોઝનો પુરતો પ્રભાવ ન હોવાનું જણાય રહ્યું છે. આગામી દિવસોમાં આ અંગે વધુ અભ્યાસ થશે. જો કે, હાલ નવા વેરિયન્ટ પર રસીની અસર ઓછી થશે તો દેશમાં કોરોના સંક્રમણનો ભય ફરી વધશે તે નક્કી છે.
યૂકે સરકારના અહેવાલમા ભારતમાં મળી આવેલા કોરોનાના નવા વેરિયન્ટ અંગે છણાવટ થઈ છે. જેમાં કોવિડ-19 સામે રક્ષણ મેળવવા વેક્સીનના બે ડોઝ લેવા જરૂરી બતાવાયા છે. પબ્લિક હેલ્થ ઇંગ્લેન્ડના અહેવાલમાં વેક્સીનના બે ડોઝે ભારતમાં મળી આવેલા બી 1.617.2 વેરિયન્ટ વિરૂદ્ધ 81 ટકા સુરક્ષા આપી હોવાનું નોંધાયું છે. ત્યાં જ દક્ષિણ-પૂર્વ ઇંગ્લેન્ડના કેન્ટમાં પહેલીવાર ઓળખાયેલા 1.1.7 વેરિયન્ટ વિરૂદ્ધ આ રસીની અસરકારતા 87 ટકા રહી છે. રસીનો એક ડોઝ કોરોનાના બી 1.617.2 વેરિયેન્ટ ઉપર 33 ટકા અસર કરે છે. જ્યારે 51 ટકા બી 1.1.7 વેરિયેન્ટ સામે અસરકારક સાબિત થાય છે.
યુકેના સંશોધકોએ અત્યાર સુધી કોરોનાના જુદા જુદા વેરિયન્ય અંગે બાયોએનટેક/ફાઇઝર અને ઓક્સફોર્ડ/એસ્ટ્રાજેનેકા વેક્સીનના ડેટાનો અભ્યાસ કર્યો છે. જેમાં ઓક્સફોર્ડ/એસ્ટ્રાજેનેકાની ફોર્મ્યુલાથી બનેલી વેક્સીનના બે ડોઝ કોરોના સામે 85થી 90 ટકા અસરકારક રહ્યાનું જણાયું છે. ભારતમાં સીરમ ઇંસ્ટીટ્યૂટ ઓફ ઇન્ડિયા દ્વારા ઓક્સફોર્ડ/એસ્ટ્રાજેનેકાની વેક્સીનનું ઉત્પાદન કરાય છે. આ વેકસીનને ભારતમાં કોવિશીલ્ડના નામથી ઓળખવામાં આવે છે.